**ส่วนที่ 1**

**บทนำ**

**เหตุผลและความจำเป็นในการจัดทำแผนพัฒนาท้องถิ่น (พ.ศ.2566-2570) แก้ไข ครั้งที่ 1/2566**

ตามที่ เทศบาลตำบลควนขนุน ได้ประกาศใช้แผนพัฒนาท้องถิ่น (พ.ศ.2566-2570) ไปแล้วเมื่อวันที่ 28 ตุลาคม 2564 นั้น

หนังสือกระทรวงมหาดไทย ที่ มท 0810.3/ว 6086 ลงวันที่ 19 สิงหาคม 2565 เรื่อง ซักซ้อมแนวทางปฏิบัติการใช้แผนพัฒนาท้องถิ่นขององค์กรปกครองส่วนท้องถิ่นเพื่อจัดทำบริการสาธารณะหรือกิจกรรมสาธารณะ ได้แจ้งให้องค์กรปกครองส่วนท้องถิ่นนำหมุดหมายในแผนพัฒนาเศรษฐกิจและสังคมแห่งชาติ ฉบับที่ 13 มาจัดทำรายละเอียดที่มีความสอดคล้องหรือเชื่อมโยงกับยุทธศาสตร์ชาติ 20 ปี แผนพัฒนาจังหวัด/กลุ่มจังหวัด/ภาค ยุทธศาสตร์การพัฒนาขององค์กรปกครองสวนท้องถิ่นในเขตจังหวัด และยุทธศาสตร์องค์กรปกครองส่วนท้องถิ่น ในส่วนที่ 2 ยุทธศาสตร์ขององค์กรปกครองส่วนท้องถิ่น และส่วนที่ 3 การนำแผนพัฒนาท้องถิ่นไปสู่การปฏิบัติ โดยเป็นอำนาจของผู้บริหารท้องถิ่นในการดำเนินการตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 และที่แก้ไขเพิ่มเติม ข้อ 4 และ ข้อ 21 มาดำเนินการโดยอนุโลมและให้ใช้เป็นการแก้ไขแผนพัฒนาท้องถิ่น ทั้งนี้ ให้ดำเนินการแล้วเสร็จภายใน 120วัน นับแต่วันประกาศในราชกิจจานุเบกษา กรณีองค์กรปกครองส่วนท้องถิ่นไม่อาจดำเนินการแล้วเสร็จตามเวลาที่กำหนดดังกล่าวให้ผู้บริหารท้องถิ่นดำเนินการตามที่เห็นสมควรและให้นำแนวทางการดำเนินงานตามหนังสือกระทรวงมหาดไทย ที่ มท 0810.3/ว 1239 ลงวันที่ 21 กุมภาพันธ์ 2565 มาเป็นแนวทางในการปฏิบัติด้วยและปัจจุบันได้มีประกาศใช้แผนพัฒนาเศรษฐกิจและสงคมแห่งชาติ ฉบับที่ 13 (พ.ศ.2566-2570) ในราชกิจจานุเบกษา เมื่อวันที่ 1 พฤศจิกายน 2565

ดังนั้น เพื่อให้การแก้ไขแผนพัฒนาท้องถิ่น (พ.ศ.2566-2570) เป็นไปด้วยความถูกต้องตามระเบียบและหนังสือกระทรวงมหาดไทยดังกล่าว เทศบาลตำบลควนขนุน จึงได้จัดทำแผนพัฒนาท้องถิ่น (พ.ศ.2566 – 2570) แก้ไข ครั้งที่ 1/2566

**วัตถุประสงค์ในการจัดทำแผนพัฒนาท้องถิ่น**

1. เพื่อให้เทศบาลใช้เป็นกรอบแนวทางการจัดทำงบประมาณรายจ่ายประจำปี งบประมาณรายจ่ายเพิ่มเติม เงินสะสมหรือเงินอุดหนุนจากรัฐบาล

## 2. เพื่อแสดงแนวทางการพัฒนาในช่วงเวลาห้าปีที่มีความสอดคล้องและสามารถสนองตอบต่อยุทธศาสตร์การพัฒนาได้อย่างมีประสิทธิภาพ โดยสอดคล้องกับการดำเนินงานอันจะนำมาซึ่งประโยชน์โดยรวมต่อประชาชนในพื้นที่

**ขั้นตอนในการจัดทำแผนพัฒนาท้องถิ่น**

ประกอบด้วย 2 ขั้นตอน ดังนี้

**ขั้นตอนที่** 1 เจ้าหน้าที่ผู้รับผิดชอบดำเนินการจัดทำร่างแผนพัฒนาท้องถิ่นที่แก้ไข เพื่อเสนอผู้บริหารท้องถิ่น

**ขั้นตอนที่** 2 ผู้บริหารท้องถิ่นพิจารณาอนุมัติร่างแผนพัฒนาท้องถิ่นที่แก้ไข และประกาศใช้แผนพัฒนาท้องถิ่นที่แก้ไข แล้วปิดประกาศให้ประชาชนทราบโดยเปิดเผยไม่น้อยกว่าสามสิบวันนับแต่วันที่ผู้บริหารท้องถิ่นประกาศใช้ และแจ้งสภาท้องถิ่นเพื่อทราบ แจ้งให้ผู้ว่าราชการจังหวัด นายอำเภอ หน่วยงานต่างๆ ที่เกี่ยวข้อง

**ประโยชน์ในการจัดทำแผนพัฒนาท้องถิ่น**

1. เป็นเครื่องมือสำคัญที่จะทำให้เทศบาลมีกรอบในการจัดงบประมาณรายจ่ายประจำปี งบประมาณรายจ่ายเพิ่มเติม เงินสะสมหรือเงินอุดหนุนจากรัฐบาล

2. เป็นเครื่องมือที่ใช้ในการบริหารงานด้านทรัพยากรขององค์กรปกครองส่วนท้องถิ่นที่มีอย่างจำกัด ทั้งงบประมาณ บุคลากร วัสดุอุปกรณ์ ฯลฯ เพื่อใช้เป็นแนวทางสำหรับการบริหารงานให้เป็นไปด้วยความถูกต้องและสอดคล้องกับการดำเนินงานตามโครงการที่มีความจำเป็นต้องแก้ไขให้สามารถปฏิบัติงานได้อย่างมีประสิทธิภาพและประสิทธิผลอันจะนำมาซึ่งประโยชน์สุขต่อประชาชนโดยรวมเป็นสำคัญ